6 महीने से 6 साल तक के बच्चे को एडमिशन; 8 से 10 घंटे तक रखेंगे
हरियाणा के सरकारी और गैर सरकारी ऑफिसों में क्रेच पॉलिसी लागू हो गई है। महिला एवं बाल विकास विभाग की ओर से महिलाओं की जरूरत को देखते हुए तैयार की गई है। पॉलिसी के तहत 6 महीने से 6 साल तक के बच्चे को क्रेच में एडमिशन दिया जाएगा।
हरियाणा के सरकारी और गैर सरकारी ऑफिसों में क्रेच पॉलिसी लागू हो गई है। महिला एवं बाल विकास विभाग की ओर से महिलाओं की जरूरत को देखते हुए तैयार की गई है। पॉलिसी के तहत 6 महीने से 6 साल तक के बच्चे को क्रेच में एडमिशन दिया जाएगा। इसमें उस कंपनी में काम करने वाले कर्मचारियों के बच्चों को रखा जाएगा।
इस दौरान 8 से 10 घंटे तक बच्चे के रखने के अनुकूल क्रेच स्थापित होंगी। क्रेच में हरियाणा कौशल रोजगार निगम लिमिटेड (HKRNL) के तहत कुशल एवं प्रशिक्षित स्टाफ लगाया जाएगा। इसमें क्रैच वर्कर को 15 हजार रुपए और सहायिका को साढ़े 7 हजार रुपए सैलरी दी जाएगी।
इन संस्थानों में खोलना होगा जरूरी
महिला एवं बाल विकास विभाग की अतिरिक्त मुख्य सचिव डॉ. सुमिता मिश्रा ने बताया कि 50 से अधिक कर्मचारियों वाले सभी संस्थानों को क्रेच खोलना अनिवार्य होगा। क्रेच में बच्चों के खेलने के सामान और खिलौने के साथ ही पौष्टिक भोजन, नियमित स्वास्थ्य जांच और टीकाकरण, सोने की व्यवस्था, शिक्षा तथा शारीरिक व सामाजिक-भावनात्मक विकास के लिए तमाम इंतजाम होंगे।
165 क्रेच होंगे अपग्रेड
मुख्यमंत्री मनोहर लाल पहले ही 500 क्रेच खोलने के निर्देश जारी कर चुके हैं। प्रदेश में अभी तक 16 जिलों में 165 क्रेच चालू किए जा चुके हैं। इन्हें नई पॉलिसी के तहत अपग्रेड किया जाएगा। महिला एवं बाल विकास विभाग द्वारा अच्छी क्वालिटी और आधुनिक सुविधाओं से लैस क्रेच स्थापित करने के लिए मोबाइल क्रेच ऑर्गेनाइजेशन के साथ एमओयू साइन किया जा चुका है।
महीने में 26 दिन खुलेंगे
क्रेच महीने में 26 दिन खुले रहेंगे। बच्चों की सुरक्षा के मद्देनजर पेरेंट्स और स्टाफ के आईडी कार्ड भी बनाए जाएंगे। क्रेच में किसी भी बच्चे को अकेला नहीं रहने दिया जाएगा। हर वक्त वर्कर और सहायिका की बच्चों पर नजर रहेगी। क्रेच में बच्चे को सुबह का नाश्ता, लंच और शाम को स्नैक्स भी दिया जाएगा, जिसका सारा खर्च सरकार की ओर से वहन होगा। सफाई और स्वच्छता के लिए हर महीने एक हजार रुपए खर्च किए जाएंगे। क्रेच में बच्चों के सोने और फीडिंग रूम की भी व्यवस्था होगी।